钦定古今图书集成/明伦汇编/氏族典/第192卷 > 《廖用贤尚友录》 > 姚景
## 钦定古今图书集成/明伦汇编/氏族典/第192卷 > 《廖用贤尚友录》 > 姚景

按《十国春秋》，南唐姚景，始事刘金为厩卒。金暇日至
厩中，见景昼瞑，有二赤蛇蟠景面，少顷入鼻窍而寤。
金由是奇之，引为裨将，妻之以女。居数年，烈祖重其
为人，使典亲兵，历制置使、刺史，拜清淮军节度使。寿
春为江淮重地，民不堪供亿之苦，景至，一切罢去，澣
衣敝冠，漠然古风。初，吏请家讳，景大署牍尾曰：“讳赃
吏。”于是属僚皆励廉隅，贪墨者稍稍敛迹。景尝登城，
见其长子导从甚盛，过市，市人废业辟路，召其子杖
之。未几，卒于镇。